Komisijos sprendimas
2003 m. spalio 10 d.
leidžiantis laikinai nukrypti nuo Direktyvos 82/894/EEB nuostatų dėl pranešimo apie pirminius galvijų spongiforminės encefalopatijos protrūkius dažnumo
(pranešta dokumentu Nr. C(2003) 3561)
(Tekstas svarbus EEE)
(2003/724/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1982 m. gruodžio 21 d. Tarybos direktyvą 82/894/EEB dėl pranešimo apie gyvūnų ligas Bendrijoje [1] su paskutiniais pakeitimais, padarytais Reglamentu (EB) Nr. 807/2003/ [2], ypač į jos 5 straipsnio 2 dalį,
kadangi:
(1) Direktyva 82/894/EEB nustato pranešimo apie tam tikras gyvūnų ligas, įskaitant galvijų spongiforminę encefalopatiją (BSE), Bendrijos taisykles. Toje direktyvoje numatyta, kad pirminius BSE protrūkius valstybės narės turi pranešti Komisijai ir kitoms valstybėms narėms per 24 valandas. Be to, Direktyva 82/894/EEB taip pat numato, kad antriniai BSE protrūkiai Komisijai pranešami kiekvieną savaitę.
(2) Įvairūs Komisijos sprendimai, iš jų paskutinysis Sprendimas 98/12/EB [3], leidžia valstybėms narėms laikinai nukrypti nuo Direktyvos 82/894/EEB reikalavimų dėl pranešimo apie priminius BSE protrūkius per 24 valandas. Pagal Sprendime 98/12/EB numatytą nukrypti leidžiančią nuostatą visi BSE protrūkiai turi būti pranešami Komisijai kiekvieną savaitę.
(3) Bendrijoje vis dar pasitaiko BSE protrūkių. Atsižvelgiant į įgytą patirtį, pranešti apie antrinius BSE protrūkius pakanka kas savaitę. Analogiškai, išlaikyti laikinai nukrypti leidžiančią nuostatą tikslinga valstybėms narėms, leidžiančioms pirminius BSE protrūkius pranešti Komisijai kas savaitę.
(4) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 82/894/EEB 3 straipsnio 1 dalies, visi galvijų spongiforminės encefalopatijos protrūkiai pranešami iki 2007 m. gruodžio 31 d. pagal minėtos direktyvos 4 straipsnį.
2 straipsnis
Šis sprendimas skirtas valstybėms narėms.
Priimta Briuselyje, 2003 m. spalio 10 d.